《秋荷效李锦瑟 其二》
明代·凌义渠

一枝低颤倚愁看，点点湘纹飒雨残。朱箔任欹钗尚缓，露檐偷立唾微寒。

玉儿到死香为骨，倩女匀妆泪作瘢。有底心情酬未了，凉蟾还似趁幽单。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。